
Text rozhodnutia
Súd: Krajský súd Bratislava Spisová značka: 11CoP/56/2018 Identifikačné číslo súdneho spisu: 1117222708 Dátum vydania rozhodnutia: 13. 02. 2018 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2018:1117222708.1 Uznesenie Krajský súd v Bratislave v senáte zloženom z predsedníčky senátu JUDr. Bianky Gelačíkovej a členiek senátu Mgr. Patrície Železníkovej a Mgr. Aleny Čakváriovej, v právnej veci maloletých detí: R. K. Y., nar. XX.XX.XXXX, a H. J. Y., nar. XX.XX.XXXX, bytom toho času u otca, zastúpené kolíznym opatrovníkom Úradom práce, sociálnych vecí a rodiny Bratislava so sídlom Vazovova 7/A, 816 16 Bratislava, deti rodičov: matka - R. Y., nar. XX.XX.XXXX, bytom K. XX/X/X, XXXX L. G.-C., K., štátna občianka R. republiky X., právne zastúpená JUDr. Danielou Ježovou, LL.M., PhD., advokátkou, so sídlom Javorinská 13, 811 03 Bratislava, a otec - Mgr. C. Veselský, nar. XX.XX.XXXX, bytom Dr. Y. D. XX, XXXX L. G.- C., K., toho času bytom V. XXX/XX, XXX XX L., štátny občan Slovenskej republiky, právne zastúpený Marko & Overton-Fox, s.r.o., advokátska kancelária, so sídlom Karpatská 18, 811 05 Bratislava, v konaní o návrhu navrhovateľky, matky maloletých detí na nariadenie návratu maloletých detí do cudziny pri neoprávnenom premiestnení alebo zadržaní a o návrhu Úradu komisára pre deti, Odborárske nám.č. 3, Bratislava na jeho pribratie do konania, takto r o z h o d o l : Súd priberá do konania Úrad komisára pre deti, so sídlom Odborárske námestie 3, 811 07 Bratislava, IČO: 50 159 399. o d ô v o d n e n i e : 1. Dňa 21.12.2017 bol Okresnému súdu Bratislava I doručený návrh Úradu komisárky pre deti na pribratie Komisára pre deti do odvolacieho konania v právnej veci maloletých detí R. K. Y., nar. XX.XX.XXXX, a H. J. Y., nar. XX.XX.XXXX, v konaní vedenom na Okresnom súde Bratislava I pod sp.zn. 3P/143/2017 o návrhu navrhovateľky, matky maloletých detí na nariadenie návratu maloletých detí do cudziny pri neoprávnenom premiestnení alebo zadržaní. Návrh na pribratie do konania bol odôvodnený skutočnosťou, že odo dňa 20.11.2017 Úrad komisára pre deti eviduje podnet pod číslom sp. 296/2017 vo veci maloletých detí Y. Na základe rozhovoru Komisárky pre deti s obidvoma maloletými deťmi boli zistené závažné skutočnosti a poznatky, ktoré chce Komisárka pre deti predložiť odvolaciemu súdu, pričom svoju účasť považuje z dôvodu špecifickej ochrany práv obidvoch maloletých detí a hájenia ich najlepšieho záujmu podľa Dohovoru o právach dieťaťa pri rešpektovaní ostatných medzinárodných zmlúv, za potrebnú. 2. Podľa 4 ods. 2 písm. g/ zákona č. 176/2015 Z.z. o komisárovi pre deti a komisárovi pre osoby so zdravotným postihnutím a o zmene a doplnení niektorých zákonov (ďalej len „Zákon o komisárovi“), komisár pre deti je oprávnený zúčastniť sa konania podľa všeobecných predpisov o konaní pred súdmi. 3. Podľa § 12 ods. 2 zákona č. 161/2015 Z.z. Civilný mimosporový poriadok (ďalej len „C.m.p.“), súd môže uznesením pribrať do konania aj iný subjekt, ak to vyplýva z osobitného zákona. 4. Podľa § 2 ods. 1 C.m.p., na konania podľa tohto zákona sa použijú ustanovenia zákona č. 160/2015 Z.z. Civilného sporového poriadku, ak tento zákon neustanovuje inak. 5. Podľa § 378 ods. 1 zákona č. 160/2015 Z.z. Civilného sporového poriadku (ďalej len „C.s.p.“), na konanie na odvolacom súde sa primerane použijú ustanovenia o konaní pred súdom prvej inštancie, ak tento zákon neustanovuje inak. 6. Predmetom odvolacieho konania vedeného na Krajskom súde v Bratislave pod sp.zn. 11CoP/56/2018 je prejednanie odvolania otca maloletých detí voči uzneseniu Okresného súdu Bratislava I zo dňa 08.11.2017, č.k. 3P/143/2017-463, ktorým súd prvej inštancie vo výroku I. nariadil návrat maloletých detí R. K. Y., nar. XX.XX.XXXX a H. J. Y., nar. XX.XX.XXXX (ďalej len „maloleté deti“) do krajiny ich obvyklého pobytu do K. republiky. Vo výroku II. nariadil otcovi maloletých detí C. Y., nar. XX.XX.XXXX, aby maloleté deti navrátil na územie K. republiky do 3 dní odo dňa právoplatnosti uznesenia. Vo výroku A.. vyslovil, že v prípade, ak otec maloleté deti v súlade s výrokom II. uznesenia na územie K. republiky nenavráti, je matka maloletých detí R. Y., nar. XX.XX.XXXX, oprávnená po uplynutí stanovenej lehoty maloleté deti prevziať za účelom ich navrátenia do krajiny obvyklého pobytu maloletých detí, t.j. na územie K. republiky. Vo výroku IV. vyslovil, že žiaden z účastníkov nemá nárok na náhradu trov konania. 7. Krajský súd v Bratislave ako odvolací súd vzhľadom na povahu veci a skutočnosti vyplývajúce z osobitného zákona dospel k záveru, že s cieľom zvýšenia ochrany maloletých detí v danej veci s poukazom na ust. § 12 ods. 2 C.m.p. v spojení s § 4 ods. 2 písm. g/ Zákona o komisárovi priberá do konania ako subjekt Úrad komisára pre deti, so sídlom Odborárske námestie 3, 811 07 Bratislava, IČO: 50 159 399. Odvolací súd zároveň dáva Úradu komisárovi pre deti do pozornosti, že môže v konaní vykonávať všetky úkony, ktoré môže vykonávať účastník s výnimkou úkonov, ktoré môže vykonať len subjekt právneho vzťahu, teda úkony s hmotnoprávnou relevanciou (§ 12 ods. 3 C.m.p.). 8. Toto rozhodnutie prijal senát odvolacieho súdu pomerom hlasov 3:0 (§ 393 ods. 2 C.s.p.). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1117222708.1 (dáta aktuálne k 12. 11. 2026). Záväzné je znenie zverejnené súdom.




